**Nappulaliigaa vuodesta 1972**

Vielä 1950- ja 60-luvuilla junioripöytätennis oli yhtä kuin 17-vuotiaiden luokka. Juniorityöhön panostanut helsinkiläinen TIFG esitti 1967 alle 14-vuotiaiden SM-kilpailujen ja koulujen välisten mestaruuskilpailujen järjestämistä, mutta vasta vuoden 1969 liittokokous hyväksyi ehdotuksen 14-vuotiaiden poikien ja tyttöjen kaksinpeliluokkien lisäämisestä SM-ohjelmaan.

TIFG ehdotti jälleen koululaismestaruuskilpailujen järjestämistä 1970 liittokokouksessa. Ehdotusta ei taaskaan hyväksytty, mutta liittohallitus velvoitettiin seuraamaan kehitystä asian suhteen. Kehityksen seuraaminen johti sitten siihen, että ensimmäiset koululaisten SM-kilpailut järjestettiin 18 vuotta myöhemmin 1988.

Edistyksellisesti TIFG ehdotti myös, että jokaisessa kilpailussa olisi järjestettävä alle 12-vuotiaiden luokka. Ehdotuksesta saattaa päätellä, että TIFG:in mielestä asia ei hoituisi vapaaehtoispohjalta. Ehdotus ei mennyt läpi, mutta idea jäi muhimaan. Kansallisten kilpailuiden junioriluokilla oli iso merkitys, sillä kaikki luokat pelattiin ”yhdestä tappiosta ulos” -menetelmällä. Lisäksi pelaaja ei saanut osallistua omaa luokkaansa ylempiin yleisen sarjan luokkiin, joten kilpailut eivät olleet kovin kehittäviä tai hyödyllisiä pienemmille pelaajille. Vasta 1969 Pöytätennisliiton hallitus päätti luopua tästä määräyksestä.

Ruskeasuon halli avattiin pöytätennikselle syksyllä 1970. Sen 16 pöytää antoivat mahdollisuuden uudenlaiseen kilpailutoimintaan Helsingissä. Tätä käytettiin hyväksi myös Nappulaliigan käynnistämisessä.

**Nappulaliiga aloitetaan**

Hallituksen pöytäkirjassa 22.9.1971 on mielenkiintoinen maininta: sen mukaan Kylmäkosken Mailan puuhamies Nilla Keva hoitaa yhdessä Stigan Veijo Vesasen kanssa neuvottelut Nappulaliigan televisioinnista. Sovittiin myös, että Keva laittaa Nappulaliigasta ilmoituksen opettajien lehteen. Tätä päivää voi pitää Nappulaliigan syntymäpäivänä.

Juuri Nilla Keva oli vahvasti idean taustalla. Hän oli toiminut opettajana Kylmäkosken Riisikkalan koululla 1950-luvun alusta ja halusi löytää koululaisille urheilulajin, jota voisi harrastaa niin koulun liikuntatunneilla kuin iltaisinkin. Ensimmäiset pöydät valmistuivat koulun veistotunneilla. Innostus oli suuri ja pingispöydät olivat ahkerassa käytössä myös välitunneilla.

Jotta pelaajat voisivat osallistua viralliseen kilpailutoimintaan, Keva perusti vuonna 1959 Kylmäkosken Mailan. Kylmäkoskella järjestettiin 1960-luvulla suosittuja junioripäiviä, jonne tultiin suurin joukoin pelaamaan ympäri Suomea. Kylmäkoskelta tuli muun muassa Niemisen pöytätennisperhe, jonka kaikilla kuudella sisaruksella (Tellervo, Risto, Maija, Pekka, Jukka ja Matti) on lajin SM-mitali.

Nappulaliigan alkuperäisiä sääntöjä ei liene julkaistu kirjallisena lainkaan. Ikäluokkana oli kuitenkin alle-13-vuotiaat, mikä tarkoitti sitä, että pelaaja sai täyttää korkeintaan 13 vuotta 1.7. tai sen jälkeen. Ohjelmassa oli vain joukkuekilpailu kahden pelaajan joukkueilla (Corbillon cup). Loppukilpailua edelsivät alueelliset karsintakilpailut. Joukkueet eivät olleet välttämättä seurajoukkueita, vaan myös piirijoukkueet tai eri seurojen yhdistelmäjoukkueet hyväksyttiin.

Ensimmäisen Nappulaliigan karsinnat pelattiin keväällä 1972 ja loppukilpailu heti perään huhtikuussa. Avaustapahtumassa oli vain yksi yhteinen joukkuekilpailu, johon tytötkin saivat osallistua. Pöytätennisliitto maksoi joukkueet huoltajineen Helsinkiin. Eri puolilla Suomea järjestetyissä karsinnoissa oli mukana 50 joukkuetta, joista Helsingissä 22 ja Hämeessä 16. Yhteensä karsintoihin oli osallistunut noin 100 nappulaa. Se kertoo, että lajiin oli tullut todella mukavasti junioreita, vaikka ilmeisesti mukana oli sellaisiakin lapsia, jotka eivät pelanneet missään pöytätennisseurassa.

Ruskeasuolla pelattuun lopputurnaukseen kutsuttiin yhdeksän parasta joukkuetta. Televisio oli Juha Jokisen johdolla paikalla ja lähetys tuli ulos ”Paikoillanne valmiit” -ohjelmassa huhtikuussa 1972. Joukkueet jaettiin neljän ja viiden joukkueen lohkoihin ja kummankin kaksi parasta pelasivat finaalilohkon. Kosken Kaiku oli ensimmäinen Nappulaliigan voittaja joukkueella Esko Heikkinen ja Jyrki Ylenius. He saivat palkinnoksi Stigan hienot jääkiekkopelit. Finaalissa kaatui Pts Stiga, jossa pelasi Vihkon pöytätennisperheen nuorempi poika Martti, joka oli henkilökohtaisen tilaston paras voittamalla kaikki ottelunsa.

Ensimmäisen Nappulaliigan jälkeen päätettiin perustaa Pöytätennisliiton Nappulaliigatoimikunta, jossa olisi myös TUL:n edustaja. Ensimmäisen toimikunnan muodostivat puheenjohtaja Nilla Keva, Juhani Kujanpää, Pirkko Vihko ja Toivo Pöyry. Pirkko Vihko edusti Pts Stigaa, jossa hän oli aloittanut vahvan juniorityön miehensä Veikon kanssa.

**Toinen Nappulaliiga - tytöille oma luokka**

Jo 1972 syksynä alkoi uuden kauden nappulaliigan karsinta. Lopputurnaus pelattiin huhtikuussa 1973. Kosken Kaiku (Esko Heikkinen ja Paavo Laaksonen) voitti toistamiseen poikien luokan. Loppuottelussa kukistui Etelä-Vantaan Urheilijat 3-1. Mukana olivat nyt myös tytöt kuuden joukkueen voimin. Voiton vei Kylmäkosken Maila. Televisio oli jälleen paikalla ja näytti ainakin Esko Heikkisen ja Kari Kuusiniemen välistä ottelua finaalissa. Mukana olivat myös esimerkiksi 8-vuotias Stefan Söderberg ja 11-vuotias Matti Kurvinen sekä 8-vuotias Sonja Grefberg ja kahta vuotta vanhempi isosisko Monica.

Nilla Keva totesi toisen Nappulaliigan jälkeen, että Nappulaliigalle pitää saada omat säännöt ja organisaatio. Toimikunta julkaisi Pöytätennislehdessä 2/1973 Nappulaliigan säännöt, joissa todettiin myös se, että osanotto on ilmainen. Tämä periaate oli voimassa vuoteen 1996 asti, jolloin otettiin käyttöön osallistumismaksut järjestelyiden siirtyessä liiton toimiston tai seurojen hoidettavaksi.

Vuonna 1974 Nappulaliigatoimikunnan puheenjohtajaksi tuli Reino Mäkelä. Nappulaliigan tulokset julkaistiin ensimmäisen kerran liiton vuosikertomuksessa vuodelta 1973. Kisan rytmi muutettiin kaudeksi 1973/1974 sellaiseksi, että karsinnat järjestettiin kevään päätteeksi ja loppukilpailu vasta seuraavana syksynä. Siten Nappulaliigan mestaruuksia ei lainkaan jaettu kyseisellä kaudella, koska ainoastaan karsinnat pelattiin keväällä. Karsintojen aikaan pelaajat saivat olla korkeintaan 12-vuotiaita, jotta loppukilpailu olisi pysynyt alle 13-vuotiaiden kilpailuna sääntöjen mukaisesti. Loppukilpailun pelaajat olivat noin puoli vuotta nuorempia kuin ennen.

Keväällä 1974 alkoivat kolmannen Nappulaliigan pelit. Loppukilpailut pidettiin lokakuussa. Helsinki rymisteli vahvasti huipulle ja otti poikien kilpailussa mestaruuden ja kaksi kolmatta sijaa. Mukana olivat myös tulevat vahvat junioriseurat TIP-70 ja Padasjoen Yritys. Poikien kilpailun voittaja oli Helsingin Piiri eli Pts Stiga joukkueella Matti Kurvinen ja Pasi Rautiainen, jonka päälaji jo tuolloin oli kuitenkin jalkapallo. Tyttöjen voittaja oli Uudenmaan piiri (Maraton) joukkueella Monica ja Sonja Grefberg. Tapahtumaa ei enää televisioitu, eikä televisio palannut tapahtumaan.

Padasjoen pöytätenniksen puuhamies Teuvo Komulainen valittiin Nappulaliigatoimikunnan puheenjohtajaksi 1975. Samana vuonna Nappulaliiga pelattiin viimeisen kerran alkuperäisellä systeemillä. Syksyllä järjestettyyn loppukilpailuun kutsuttiin 16 poika- ja neljä tyttöjoukkuetta. Viimeiset vanhanmallisen Nappulaliigan mestarit olivat pojissa Pts Stiga (Matti Kurvinen, Isto Louevuo) ja tytöissä TIP-70 (Monica ja Sonja Grefberg). Vaalan Karhun joukkueessa pelasi tuleva maajoukkuepelaaja, 12-vuotias Mika Pyykkö.

**Nappulaliiga uudistetaan**

Teuvo Komulaisen johtama toimikunta uudisti Nappulaliigan. Keskeisimmät muutokset olivat ikärajan laskeminen alle-11-vuotiaisiin ja henkilökohtaisen kilpailun lisääminen. Joukkuekilpailu oli tytöille ja pojille erikseen ja se muutettiin seurakohtaiseksi. Seurakohtaisuuden tarkoituksena oli lisätä seurojen intoa juniorityöhön, kun tähtipelaajan kaveriksi piti kouluttaa myös toinen nappula. Nappulatoiminnan tarkoitukseksi määriteltiin, että pelaajat saavat valtakunnan tason tavoitteen mahdollisimman varhaisessa iässä.

Kevätkaudella pelattavissa alueellisissa karsinnoissa pelaajat eivät olleet saaneet täyttää 11 vuotta ennen kauden alkua (1.7.). Koska loppukilpailu pelattiin vasta seuraavan syksyn lokakuussa, pelaajat saattoivat olla jo 12-vuotiaita ja käytännössä korkeintaan 12 vuotta ja 4 kuukautta vanhoja. Ideana oli, että Nappulaliigassa ratkaistiin MJ-11:n Suomen mestaruudet, mutta loppukilpailu oli vain siirretty yli kesän. Samalla myös motivaatio tärkeään kesäharjoitteluun parani, kun lopputurnaus oli odottamassa syksyllä. Tärkeänä perusteluna oli myös se, että Suomessa siirryttiin samaan aikaan juniorisarjoissa ikäluokitukseen 13-15-17.

Uusien sääntöjen mukaiset karsinnat pelattiin keväällä ja loppukilpailu järjestettiin lokakuussa 1976. Kaksinpeli mukaan lukien nappuloita oli noin 45. TIP-70 (Karri Husso, Mika Wahlström) vei ensimmäisen poikien uusimuotoisen joukkuemestaruuden ja PadY (Tuula Töyrylä, Marja Mäkelä) tyttöjen mestaruuden. Ensimmäiset kaksinpelimestaruudet menivät karjaalaisen KUF:n kovan luokan tähtipelaajille. Poikien kultamitalisti oli Stefan Söderberg ja tyttöjen Eva Malmberg. Eva oli vasta 9-vuotias, ja hän voitti tämän jälkeen mestaruuden vielä kaksi kertaa. Viimeisessä kisassaan Eva oli niin ylivoimainen, että hänet sijoitettiin kaksinpelissä suoraan välierään, jotta muut tytöt saivat taistella tasaisemmin hopea- ja pronssimitaleista.

Teuvo Komulainen jatkoi Nappulaliigatoimikunnan puheenjohtajana vielä vuoden 1977, jonka jälkeen puheenjohtajaksi tuli Arto Luukkainen. Hän toimi tässä tehtävässä siihen asti, kun toimikunta sulautettiin liiton organisaatiouudistuksessa kilpailuvaliokunnan alle. Luukkainen vastasi Nappulaliigan järjestämisestä aina vuoteen 1996.

Egyl AB lahjoitti vuoden 1979 Nappulaliigaan edelleen kiertävät kiertopalkinnot sekä poikien että tyttöjen joukkuekilpailuun. Alussa jokainen voittajajoukkueen pelaaja sai myös kiertopalkinnon pienoismallin, mutta se perinne loppui lyhyeen. Vasta 1994 tuli loppukilpailuun seuraava uudistus, kun tyttöjen kaksinpelissä otettiin käyttöön poolijärjestelmä. Seuraavasta vuodesta lähtien myös poikien kaksinpeli pelattiin pooleina.

**Ikäraja vaihtuu jälleen ja kilpailu siirtyy kevätkaudelle**

Nappulaliigaa ei pelattu vuonna 2002, koska kilpailu siirrettiin kevätkaudeksi samalla kun ikäluokkaa muutettiin. Suomessa otettiin käyttöön kalenterivuoteen perustuva ikäjaottelu. Siten Nappulaliigaan saivat osallistua pelaajat, jotka täyttivät korkeintaan 12 vuotta kauden alun (1.7.) kalenterivuonna. Koska kisa järjestettiin jatkossa keväisin, pelaajat olivat parhaimmillaan vuoden vanhempia kuin aikaisemmin. Palattiin siis alkuperäiseen ikärajaan vuodelta 1972.

Koska ikäraja ja kilpailun ajankohta vaihtuivat, osanottajamäärien vertaileminen aiempiin kausiin ei anna oikeaa kuvaa. Poikien kaksinpelin osallistujamäärä kasvoi muutoksen jälkeen noin 40 prosenttia, mutta tyttöjen määrään muutokset eivät vaikuttaneet.

Nappulaliiga on järjestetty kolmea kertaa lukuun ottamatta aina Ruskeasuon pöytätennishallissa. Vuosina 1998 ja 1999 paikkana oli Maunulan väestönsuoja, sillä Ruskeasuon halli oli remontissa. Tämän lisäksi Nappulaliiga on järjestetty kerran Koskella Tl (2015), kun Kosken Kaiku toimi järjestäjänä.

Arto Luukkainen

**Nappulaliigan mestarit kautta aikojen (Tilasto-osuuteen)**

|  |  |  |  |  |
| --- | --- | --- | --- | --- |
| **Kausi** | **Poikien joukkue** | **Tyttöjen joukkue** | **Poikien kaksinpeli** | **Tyttöjen kaksinpeli** |
| 1971/1972 | KoKa |  |  |  |
| 1972/1973 | KoKa | KyMa |  |  |
| 1973/1974 | Ei pelattu | Ei pelattu |  |  |
| 1974/1975 | Stiga | Maraton |  |  |
| 1975/1976 | Stiga | TIP-70 |  |  |
| 1976/1977 | TIP-70 | PadY | Stefan Söderberg KUF | Eva Malmberg KUF |
| 1977/1978 | Stiga | KUF | Petri Heinonen Stiga | Eva Malmberg KUF |
| 1978/1979 | Star | KUF | Sakari Gruenewaldt Star | Eva Malmberg KUF |
| 1979/1980 | MPS | PadY | Matti Seiro Star | Minna Komulainen PadY |
| 1980/1981 | MPS | TerPy | Jari Sipilä SeSi | Pia Malmberg BF-78 |
| 1981/1982 | Star | BF-78 | Marko Suhonen Star | Pia Malmberg BF-78 |
| 1982/1983 | Star | Maraton | Marko Suhonen Star | Jaana Fransman Maraton |
| 1983/1984 | TuPy | Maraton | Tuomas Karkamo Star | Tuuli Oksanen Wega |
| 1984/1985 | Wega | Maraton | Aki Kontala Wega | Tuuli Oksanen KontU |
| 1985/1986 | MBF | PadY | Linus Eriksson MBF | Anu Rivala TuKa |
| 1986/1987 | KemPy | TerPy | Tomi Järvenpää KemPy | Katja Poikolainen TerPy |
| 1987/1988 | TuKa | TuTo | Kalle Päivärinta TuKa | Linda Weckström Maraton |
| 1988/1989 | TuKa | KoKu | Joni Aaltonen TuKa | Linda Weckström Maraton |
| 1989/1990 | TuKa 2 | MBF | Ville Varpula TIP-70 | Irina Wall MBF |
| 1990/1991 | TuKa | MBF | Eero Aho Por-83 | Irina Wall MBF |
| 1991/1992 | TuKa | MBF | Aki Järvenpää KemPy | Solja Virtanen MBF |
| 1992/1993 | KeU | TIP-70 | Aki Järvenpää KemPy | Laura Varpula TIP-70 |
| 1993/1994 | YNM | TIP-70 | Juha Kärnä YNM | Laura Varpula TIP-70 |
| 1994/1995 | Stiga | TIP-70 | Henri Arjamaa Stiga | Laura Varpula TIP-70 |
| 1995/1996 | Por-83 | VehVi | Mika Rauvola IPT-94 | Satu Karsikas VehVi |
| 1996/1997 | Stiga | VehVi | Mika Rauvola IPT-94 | Jonna Hokkanen VehVi |
| 1997/1998 | PuPy | VehVi | Joonas Jaatinen PuPy | Noora Nieminen PuPy |
| 1998/1999 | TIP-70 | VehVi | Juho Pihlaja PuPy | Tiina Laaksonen TIP-70 |
| 1999/2000 | TIP-70 | PuPy | Timo Tamminen TIP-70 | Sanna Pelli PuPy |
| 2000/2001 | TuKa | PuPy | Timo Tamminen TIP-70 | Sanna Pelli PT Espoo |
| 2001/2002 | TuKa | TIP-70 | Antti Tyyskä IPT-94 | Henna Närhi HP |
| 2002/2003 | TuKa | HP | Pentti Oláh SeSi | Henna Närhi HP |
| 2003/2004 | Maraton | MBF | Pentti Oláh SeSi | Emma Rolig MBF |
| 2004/2005 | Maraton | TIP-70 | Otto Tennilä Maraton | Jannika Oksanen TIP-70 |
| 2005/2006 | SeSi | MBF | Otto Tennilä Maraton | Pinja Eriksson MBF |
| 2006/2007 | KoKa | MBF | Roni Kantola TuKa | Pinja Eriksson MBF |
| 2007/2008 | MBF | MBF | Thomas Lundström MBF | Pinja Eriksson MBF |
| 2008/2009 | MBF | MBF | Miikka O'Connor MBF | Anna Kirichenko PT Espoo |
| 2009/2010 | PT Espoo | MBF | Jan Nyberg PT Espoo | Paju Eriksson MBF |
| 2010/2011 | PT Espoo | MBF | Jan Nyberg PT Espoo | Annika Lundström MBF |
| 2011/2012 | KoKa | MBF | Veikka Flemming KoKa | Pihla Eriksson MBF |
| 2012/2013 | KoKa | MBF | Alex Naumi KoKa | Annika Lundström MBF |
| 2013/2014 | KoKa | MBF | Alex Naumi KoKa | Ksenia Nerman Spinni |
| 2014/2015 | PT Espoo | MBF | Noah Steif MBF | Carina Englund ParPi |
| 2015/2016 | PT Espoo | Spinni | Sam Khosravi TIP-70 | Ksenia Nerman Spinni |
| 2016/2017 | KoKa | Spinni | Sam Khosravi KoKa | Aleksandra Seppänen Spinni |